רומן גופמן

רומן גופמן (נולד בשנת 1976) הוא קצין בצה"ל בדרגת אלוף, המשמש המזכיר הצבאי של ראש הממשלה. גופמן שימש בין היתר מפקד מל"י, מפקד אוגדת הבשן, מפקד חטיבה 7, מפקד חטיבת עציון, קצין אג"ם של עוצבת געש ומפקד גדוד 75. גופמן נולד בבלארוס. עלה לישראל עם משפחתו בגיל 14 בשנת 1990 והתגורר באשדוד. בנעוריו למד בבית הספר קציני-ים אורט אשדוד. כיוון שסבל מניכור ואלימות מקרב תלמידים אחרים בבית הספר החל באימוני אגרוף ואף דורג במקום השני בארץ[דרוש מקור]. התגייס לצה"ל בשנת 1995, לחיל השריון, ושובץ בגדוד 53 בחטיבה 188. עבר הכשרה כלוחם, קורס מפקדי טנקים וקורס קצינים. בסיום הקורס עבר לגדוד 71 ומונה למפקד מחלקת טנקים, ולקח חלק בלחימה בדרום לבנון. לאחר מכן שירת כסגן מפקד פלוגה. בהמשך שימש מפקד פלוגה בגדוד 71, הוא הוביל את הפלוגה בלחימה ברצועת עזה ובאיו"ש, במהלך האינתיפאדה השנייה ובמבצע חומת מגן. לאחר מכן מונה לסגן מפקד גדוד 71. בהמשך שימש סגן מפקד גדוד הכשרות בחטיבה 460. לאחר מכן מונה לקצין המבצעים של עוצבת געש. בשנת 2010 הועלה לדרגת סא"ל ומונה לראש ענף שריון במרכז לאימונים באש במל"י, ושירת בתפקיד עד שנת 2011. בשנת 2011 מונה למפקד גדוד 75 בחטיבה 7, ושימש בתפקיד עד שנת 2013. לאחר מכן מונה לקצין אג"ם של עוצבת געש בין השנים 2013–2015. ב-30 באוגוסט 2015 הועלה לדרגת אל"ם ומונה למפקד חטיבת עציון, ושימש בתפקיד עד 6 ביולי 2017. בזמן שירותו כמח"ט עציון, התרחש גל פיגועים רחב, רבים מהם בוצעו בגוש עציון, ונרצחו ונפצעו בהם ישראלים רבים. גופמן פיקד על המאמצים לבלום את גל הטרור. ב-2 באוגוסט 2017 מונה למפקד חטיבה 7. בכנס לפיקוד הבכיר של צה"ל בנוכחות הרמטכ"ל גדי אייזנקוט שנערך ב-2018 בדרום, טען שנדרש לעשות שימוש תכוף יותר בכוחות היבשה. לאחר סיום תפקידו כמח"ט באוגוסט 2019, היה חניך במכללה לביטחון לאומי. ב-1 ביולי 2020 הועלה לדרגת תא"ל ומונה למפקד אוגדת הבשן. במהלך תפקידו הוביל מבצעים חשאיים ופשיטות קרקעיות נגד המאמץ האיראני להתבסס ברמת הגולן הסורית. בתפקידו, יזם "מבצע השפעה" שבמסגרתו מסרו שני אנשי מודיעין מיחידתו מסרו, באישורו, ידיעות סודיות לנער ישראלי לשם פרסומן באינטרנט. כתוצאה מכך נעצר הנער למשך שנה וחצי, עד שהתברר שהוא הופעל על ידי הצבא ולכן חף מפשע. גופמן טען כי הוא לא היה מודע לזהותו ולגילו של הנער, וכי הדגיש באוזני פקודיו שאין למסור לו מידע מסווג, אלא ידיעות שפורסמו באמצעים גלויים. גופמן שירת בתפקיד זה עד 19 בספטמבר 2022. ב-27 באוקטובר 2022 מונה למפקד מל"י. ב-7 באוקטובר 2023, בבוקר מתקפת הפתע על ישראל, נסע מביתו באשדוד לשדרות לנוכח דיווחים על חדירת מחבלים. הוא אסף איתו מספר מתנדבי משטרה וחתר למגע עם המחבלים. בצומת שער הנגב הוא נתקל במחבלים, פגע בשניים, ונפצע קשה בברכו בחילופי האש שהתפתחו. בעקבות פציעתו מונה למפקד מל"י תא"ל יעקב הלר, שיועד להחליפו עוד קודם. לאחר שהשתקם מפציעתו שימש גופמן רמ"ט מתאם פעולות הממשלה בשטחים במשך מספר חודשים. במרץ 2024 אושר מינויו לראש חטיבת שילו"ח באגף התכנון אך ב-8 באפריל 2024 פורסם כי ימונה למזכיר הצבאי של ראש הממשלה. באפריל 2024 הפיץ גופמן מסמך לצמרת המדינית והצבאית בו כתב כי ישראל צריכה להחיל ממשל צבאי ברצועת עזה. בתגובה הודיע דובר צה"ל כי המסמך נכתב על דעתו של גופמן ואינו מייצג את עמדת צה"ל הרשמית. ב-16 במאי 2024 הועלה לדרגת אלוף, ונכנס לתפקידו החדש כמזכיר הצבאי של ראש הממשלה בנימין נתניהו. גופמן מתגורר באשדוד, נשוי ואב לשלוש בנות. בעל תואר ראשון במדע המדינה מהמכללה האקדמית אשקלון, ותואר שני במדעי המדינה וביטחון לאומי מאוניברסיטת חיפה. בזמן שיצא לתקופת לימודים מטעם הצבא למד במכינת בני דוד בעלי, במקביל ללימודיו האקדמיים. אלישיב שמשי, "ארדוף אויביי ואשיגם", הוצאת מודן והוצאת משרד הביטחון, 2019 מדיה וקבצים בנושא רומן גופמן בוויקישיתוף אמיר בוחבוט‏, "ההלם הוריד להם את הראש": השיריונר שסייע בכיבוש ג'נין, באתר וואלה, 13 באפריל 2017 יואב זיתון, צד מבוקשים בלילה, מושל ביום: "נותנים תקווה לפלסטינים", באתר ynet, 29 ביולי 2017 יואב זיתון, המח"ט לרמטכ"ל היוצא: "לא מפעילים כוחות יבשה. בלי חיכוך - מוות קליני", באתר ynet, 22 בפברואר 2019 מיכאל האוזר טוב, נער הוחזק במעצר שנה וחצי בגין ריגול. האישום נגדו בוטל כשהתברר שהופעל ע"י הצבא ובאישור תת-אלוף, באתר הארץ, 10 בינואר 2024 מפרי עטו לוחמים בלי בית חזה-מחשבות על "אתיקה צבאית" מאת אסא כשר, מערכות 408, אוגוסט 2006 מרכבה סימן 4 ונקודת השיא של היעילות הטקטית, מערכות 410-409, דצמבר 2006 לקראת מלחמת לבנון השלישית, מערכות 463, 2015 "מבט"ש למשילות" – מסע השתנות ולמידה במערכת 'גודל השעה', בין הקטבים ‏15, מרץ 2018, 149–159 תיאטרון המצביאות - תא"ל גופמן, באתר צה"ל, 1 ביולי 2021 "הם מאתגרים, יוזמים ולפעמים חצופים, וטוב שכך - הם מפקדים ישראלים", באתר צה"ל, 28 בפברואר 2022 רומן גופמן, תמיר בנימיני ואל"ם (מיל.) ב', אימוני צבא היבשה: עבר־הווה־עתיד – תא"ל רומן גופמן, אל"ם (מיל.) תמיר בנימיני, אל"ם (מיל.) ב'., באתר צה"ל, 18 ביוני 2023 אלעד הומינר, "גוש עציון זה סיפור מטלטל, מעצב, זכות גדולה" - ריאיון אישי עם מפקד מל"י, באתר ערוץ 7, 6 ביולי 2023 יריב פלג, "השריון לא רלוונטי? תשאלו את דאעש", באתר ישראל היום, 31 במאי 2018 רעות פרקש, במחנה, "אנחנו מוכנים. אם יקראו לנו, נלך לאן שצריך", באתר צה"ל (דרך ארכיון האינטרנט), 26 במרץ 2012 טקס חילופי מפקד חטיבת "עציון", באתר צה"ל (דרך ארכיון האינטרנט), 31 באוגוסט 2015 יואב זיתון, מעצר מסיתי פייסבוק, ומגרש כדורגל לנערים פלסטינים. כך בולם צה"ל את גל הטרור, באתר ynet, 9 באפריל 2016 רעות הדר, מפקד חדש לעוצבת "סער מגולן", באתר ערוץ 7, 2 באוגוסט 2017 יואב זיתון, המח"ט לרמטכ"ל היוצא: "לא מפעילים כוחות יבשה. בלי חיכוך - מוות קליני", באתר ynet, 22 בפברואר 2019 טל לב רם, ‏סבב מינויים בצה"ל: תא"ל עופר וינטר יקבל פיקוד על אוגדה, באתר מעריב אונליין, 1 ביולי 2019 אלכס פישמן, דרמת הגולן, באתר "ידיעות אחרונות", 6 בינואר 2022 גל פרל פינקל, לא כל הפשיטות הן אנטבה, אבל הן חשובות לרוח הלחימה, באתר זמן ישראל, 9 באפריל 2021 מיכאל האוזר טוב, נער הוחזק במעצר שנה וחצי בגין ריגול. האישום נגדו בוטל כשהתברר שהופעל ע"י הצבא ובאישור תת-אלוף, באתר הארץ, 10 בינואר 2024; רשימת המפקדים החדשים בצה"ל, באתר צה"ל, 12 ביולי 2021 יואב זיתון, מפקד בסיס צאלים נפצע קשה במהלך חילופי ירי עם מחבלים בעוטף עזה, באתר ynet, 9 באוקטובר 2023 יוסי יהושוע וראובן וייס, "נכשלנו. עכשיו נלך ונהרוג את כולם": הקצין הבכיר ביותר שנפצע במלחמה מדבר, באתר ynet, 18 באוקטובר 2023 מערכת אתר מועצת המכינות, ״וברגע אחד בערב הזה, הכל היה נראה פשוט יותר״ – כנס נס הרים 2024 - מועצת המכינות הקדם צבאיות בישראל, באתר mechinot.org.il אור בקצה המנהרה: לקראת מערכה אזרחית - יותם הכהן, באתר צה"ל, 15 ביוני 2024 מערכת את"צ, ואלו הם: רשימת המפקדים החדשים בצה"ל, באתר יומן המלחמה, ‏18/03/2024 עוזי ברוך, תת-אלוף רומן גופמן, שנפצע קשה בקרבות ב-7/10, ימונה למזכיר הצבאי לרה"מ, באתר ערוץ 7, 8 באפריל 2024 אלון בן דוד, המזכיר הצבאי המיועד לדרג המדיני: "על ישראל לשלוט אזרחית בעזה", באתר חדשות 13, 24 באפריל 2024 אלעד הומינר, "גוש עציון זה סיפור מטלטל, מעצב, זכות גדולה" - ריאיון אישי עם מפקד מל"י, באתר ערוץ 7